નાનપણથી ગુજરાતી એરિયામાં મોટી થઈ હતી એટલે મનમાં એક પ્રકારનો સલામતીનો ભાવ અકબંધ રહેતો હતો. મૅરેજ સમયે મનમાં સહેજ ટેન્શન પણ હતું કે માટુંગા જેવા મિક્સ કલ્ચરના વિસ્તારમાં ફાવશે કે નહીં; પણ ટુ બી ઑનેસ્ટ ફાવવાનું તો ઠીક, હવે અહીં ગમી ગયું છે. ઘાટકોપરમાં મારી ફૅમિલી રહે છે એટલે એ રીતે સ્વાભાવિક જવાનું મન થાય, પણ માટુંગાની હવે મને આદત પડતી જાય છે. મારા ઘાટકોપરના ફ્રેન્ડ્સને મળવું હોય કે તેમની સાથે બહાર જમવું હોય તો હવે અમે એ પ્રોગ્રામ માટુંગામાં જ ગોઠવીએ છીએ. અહીં જ મળવાનું, અહીં જ ફરવાનું, અહીં જ જમવાનું અને પછી છૂટા પડીને સૌ-સૌના ઘરે જવાનું.